สะสม 10 หุ้นฮอต! คาด SET บ่ายไปต่อราคาน้ำมันปรับขึ้น-ประมูล4Gเริ่มชัดเจน
SET เช้านี้ปรับตัวขึ้นตามตลาดภูมิภาคที่ส่วนใหญ่อยู่ในแดนบวก โดยบ้านเราได้รับแรงหนุนจากกลุ่มพลังงาน-สื่อสารขึ้นนำตลาด หลังราคาน้ำมันปรับขึ้น-คืบหน้าประมูล 4G ที่ชัดเจนมากขึ้น และรอดูการประชุม กนง. วันที่ (16 ก.ย.) ในประเด็นทิศทางอัตราดอกเบี้ย คาดบ่ายตลาดแกว่งไซด์เวย์ในแดนบวก โดยมีแนวรับ 1,395 แนวต้าน 1,405 จุด
11 ก.ย. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (11 ก.ย.) ปรับตัวขึ้นในทิศทางเดียวกันตลาดหุ้นภูมิภาค ส่วนตลาดบ้านเราได้รับแรงหนุนจากหุ้นพลังงานและสื่อสาร เนื่องจากการปรับขึ้นของราคาน้ำมัน และความคืบหน้าในการประมูล 4G ที่เริ่มชัดเจนมากขึ้น
ส่วนประเด็นที่ต้องจับตาในสัปดาห์หน้าคือ รอผลการประชุมของเฟดในวันที่ 16-17 ก.ย.นี้ และผลการประชุมของ กนง. ในวันที่ 16 นี้ในประเด็นทิศทางอัตราดอกเบี้ย
นักวิเคราะห์คาดช่วงบ่าย คาดตลาดหุ้นไทยคงแกว่งไซต์เวย์ในแดนบวก พร้อมให้แนวรับ 1,395 แนวต้าน 1,405 จุด ขณะที่ แนะนำซื้อ ADVANC-INTUCH-CK-STEC-SEAFCO-SCC-KTB-CPALL-KTC และ TMB
 
นายชัยยศ จิวางกูร ผู้อำนวยการฝ่ายวิเคราะห์กลยุทธ์การลงทุน บล.โกลเบล็ก เปิดเผยถึงตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นภูมิภาคที่ส่วนใหญ่อยู่ในแดนบวกเล็กน้อย โดยตลาดรอดูการประชุมธนาคารกลางสหรัฐ (FED)ในวันที่ 16-17 ก.ย.นี้  ส่วนบ้านเรารอดูการประชุมคณะกรรมการนโยบายการเงิน (กนง.)ในวันที่ 16 ก.ย.นี้ ในประเด็นทิศทางอัตราดอกเบี้ยเช่นเดียวกัน
ทั้งนี้ ตลาดบ้านเราได้รับแรงหนุนจากหุ้นในกลุ่มพลังงาน และกลุ่มสื่อสาร ที่ขึ้นนำตลาด โดยกลุ่มพลังงานได้รับแรงหนุนจากราคาน้ำมันที่ปรับตัวขึ้น ส่วนกลุ่มสื่อสารได้รับแรงหนุนจากความคืบหน้าในการประมูล 4G ที่ชัดเจนมากขึ้น
แนวโน้มการลงทุนบ่ายนี้ คาดตลาดหุ้นไทยแกว่งไซด์เวย์ในแดนบวก พร้อมให้แนวรับ 1,395 จุด ส่วนแนวต้าน 1,405 จุด
 
บล.ธนชาต ระบุในบทวิเคราะห์ (11 ก.ย.) ว่า ดัชนีหุ้นไทยช่วงเช้าได้แรงซื้อหุ้นขนาดใหญ่ในกลุ่มพลังงาน และสื่อสารจากประเด็นความคืบหน้าการเปิดประมูล 4G หนุนตลาดให้สามารถยืนเหนือ 1,400 จุดได้อีกครั้ง รวมถึงการเริ่มกลับมาแข็งค่าขึ้นของเงินบาทมาที่บริเวณ 36.0 บาท/ดอลลาร์ฯ
ทั้งนี้ เริ่มมีความชัดเจนในการประมูลคลื่นความถี่ 900 เมกะเฮริตซ์ ในวันที่ 15 ธ.ค. 58 ในราคาประมูลตั้งต้นที่ 1.29 หมื่นล้านบาท เป็นปัจจัยบวกต่อหุ้นในกลุ่มนี้ แนะนำ “ซื้อ” ADVANC-INTUCH ที่คาดว่าจะมีโอกาสเป็นผู้ชนะการประมูลจากฐานะทางการเงินที่แข็งแกร่งที่สุดในกลุ่ม
นอกจากนี้ยังแนะนำซื้อหุ้นที่ได้รับผลบวกจากมาตรการกระตุ้นเศรษฐกิจต่อเนื่อง
1) Infrastructure (โครงสร้างพื้นฐาน): “ซื้อ” CK-STEC-SEAFCO-SCC และ KTB
2) Consumption (การบริโภค): “ซื้อ” CPALL-KTC และ TMB
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
JAS มูลค่าการซื้อขาย 3,251.01 ล้านบาท ปิดที่ 5.95 บาท เพิ่มขึ้น 0.05 บาท
TRUE มูลค่าการซื้อขาย 2,002.95 ล้านบาท ปิดที่ 10.40 บาท เพิ่มขึ้น 0.65 บาท
CPF มูลค่าการซื้อขาย 1,055.15 ล้านบาท ปิดที่ 20.80 บาท เพิ่มขึ้น 0.60 บาท
ADVANC มูลค่าการซื้อขาย   922.39 ล้านบาท ปิดที่ 240.00 บาท เพิ่มขึ้น 2.00 บาท
PTT มูลค่าการซื้อขาย   629.40 ล้านบาท ปิดที่ 258.00 บาท เพิ่มขึ้น 2.00 บาท
 
ที่มา: สำนักข่าวอินโฟเควสท์